Minstens 15 dood toe skieters op klub toeslaan - Maroela Media
Minstens 15 dood toe skieters op klub toeslaan
Die dodetal in 'n skietery Vrydagaand by 'n ontkleeklub in Salamanca, Meksiko, het tot 15 gestyg.
Nog vyf mense is gewond in die skietery in die La Playa-klub in Salamanca in die deelstaat Guanajuato. Volgens voorlopige inligting het gewapende mans deur die nag die klub binnegestorm en lukraak op mense begin skiet. Ná die aanval het hulle in drie sportnutsvoertuie gevlug.
'n Video wat kort na die aanval geneem is, wys hoe talle polisievoertuie en 'n ambulans voor die gebou staan, met 'n vrou wat onbeheersd in die agtergrond huil.
Die motief vir die aanval is onduidelik, maar kan moontlik verband hou met dié staat se onderskeie dwelmkartelle en misdaadsindikate se geveg om grondgebiede.
Al Jazeera berig meer as 'n dekade nadat 'n militêre poging aangewend is om die dwelmkartelle te beveg – 'n poging wat gelei het tot van die bloedigste jare in die geskiedenis van Meksiko – sal hierdie jongste voorval nou die regering se vermoë toets om hierdie georganiseerde misdaad hok te slaan.
Salamanca is ook die stad waar die hoofpyplyn van die staat se oliemaatskappy, Petroleos Mexicanos (PEMEX), deurloop en waar brandstofdiewe gereeld toeslaan. Diefstal uit die pyplyn het in die afgelope paar jaar die maatskappy meer as $3 miljard gekos.
Einde Januarie is 'n fopbom in 'n motor gevind wat naby 'n raffinadery geparkeer was. Naby die toneel is kennisgewings gevind waarin pres. Andres Manuel Lopez Obrador gedreig word en gewaarsku word dat hy sy soldate moet onttrek teen die brandstofdiefstalbendes in die gebied.
Salamanca is minder as 100 km van Santa Rosa de Lima, waar owerhede 'n paar dae gelede 'n operasie teen Juan Antonio Yepez, 'n vermeende leier van 'n brandstofdiefstalkartel, uitgevoer het.
Volgens amptelike data is Guanajuato een van Meksiko se mees gewelddadige gebiede en het dié staat se moordsyfer die afgelope jaar verdubbel.
Vrae oor Airwolf-ster se 'geheime' afsterwe
Man gevonnis wat kollegas se toebroodjies vergiftig
Joan · 7 maande gelede
Meksiko, is dit Afrikaans vir Mexico?……
Dankie vir jou kommentaar. Meksiko is 'n wisselvorm. Volgens die Handwoordeboek van die Afrikaanse Taal (HAT) en die Afrikaanse woordelys en spelreëls (AWS) word beide Mexiko en Meksiko in Afrikaans erken.
Mexico, Trump en die muur. Laat mens nogal dink.
Ivan · 7 maande gelede
Ek sien dis nie net in ons land wat die "police tape" onderstebo is nie.
Heksie · 7 maande gelede
Wat is nou die verskil, of the "police tape" onderstebo of nie is nie? Wanneer jy daardie "tape" sien, weet jy sekerlik dat die gedeelte binne die geel "police tape" ontoegangbaar is.
Op misdaadtonele is daar nie tyd vir speel nie, om so 'n toneel te hanteer is nie speletjies nie, maar dit sal jy seker nou nie weet nie.